વીતેલા સમયને પાછો લાવી શકાતો નથી. ધનુષ્યમાંથી છૂટી ગયેલ તીરને પાછું વાળી શકાતું નથી. જીભથી બોલાયેલ શબ્દોને પાછા વાળી શકાતા નથી. પણ પ્રેમ-પ્રસન્નતા અને પુણ્ય આ ત્રણ પરિબળો એવા છે કે જે એકવાર જીવનમાંથી રવાના થઇ ગયા હોય તો ય એને ફરી પાછા જીવનમાં પ્રતિષ્ઠિત કરી શકાય છે. એક સમયે જેના પર પ્રેમ હતો, આજે કોક કારણસર એના પ્રત્યે દુર્ભાવ થઇ ગયો છે? વાંધો નથી. ગઈ ગુજરી ભૂલી જઈને પુન: એના પ્રત્યેના પ્રેમને અંતરમાં પ્રતિષ્ઠિત કરી શકાય છે. સદા પ્રસન્ન રહેલું મન છેલ્લા કેટલાક સમયથી પ્રસન્નતા ગુમાવી બેઠું છે? વાંધો નથી. સમાધાન વૃત્તિના માલિક બની જઈને પુન: પ્રસન્નતા અનુભવી શકાય છે. પુણ્યની હાથમાં આવેલ તક કોઈક કારણસર છટકી ગઈ છે? તો વાંધો નથી. પુન: એવી તક આવતાં એ ઝડપી શકાય છે અથવા તો તકને ઊભી કરીને પુણ્યકાર્ય કરી શકાય છે.